

ZAPISNIK 19. SJEDNICE VMO-a Donje Svetice

održane 16. 11. 2022. u 18:30 sati u prostorijama mjesne samouprave Zapoljska 1.

Prisutni članovi Vijeća:

1. Valentina Bedeković
2. Goran Radovanović
3. Davor Nikolić
4. Mirko Tomić
5. Dijana Požgaj
6. Lucija Marić

Predsjedava Valentina Bedeković, predsjednica Vijeća

Zapisnik vodi: Valentina Bedeković

Predsjednica konstatira da je nazočno 6 od ukupno 6 članova Vijeća, što znači da Vijeće može pravovaljano odlučivati, te otvara 19. sjednicu Vijeća Mjesnog odbora.

Valentina Bedeković, predsjednica Vijeća Mjesnog odbora Donje Svetice
pozdravlja vijećnike Vijeća Mjesnog odbora Donje Svetice. Zahvaljuje svima na dolasku.

Daje prijedlog zapisnika s 18. sjednice na razmatranje.
Zapisnik je jednoglasno verificiran.

Predsjedavajuća pita vijećnike ima li dodataka dnevnom redu.
Dnevni red 19. sjednice jednoglasno je prihvaćen


D N E V N I     R E D:

1. Predlaganje sudaca porotnika za mladež na Županijskom sudu u Zagrebu, Županijskog suda u Zagrebu, Općinskog suda u Novom Zagrebu
1. Aktualna komunalna problematika,
1. Razno: izvješća, pitanja i prijedlozi.


0. Predlaganje sudaca porotnika za mladež na Županijskom sudu u Zagrebu, Županijskog suda u Zagrebu, Općinskog suda u Novom Zagrebu
VMO Donje Svetice ne predlaže kandidate.


2. Aktualna komunalna problematika

2.1.Zahtjev g. Denisa Ostroškog za izgradnju dodatnog cjevovoda u Nartskoj 7.

G. Ostroški traži izgradnju vodoopskrbne mreže dužine oko 15 metara kod Nartske ulice broj sedam.
Naime, g. Ostroški ima građevinsku dozvolu za priključenje na mrežu, a mreža trenutno ne dolazi do njegove kuće, te moli da VMO donese pozitivno mišljenje o tom produžetku vodoopskrbne mreže kako bi se njegova kuća mogla priključiti.
Vijećnik Goran Radovanović provjerio je situaciju na terenu, te je Vijeće zaključilo da možemo odobriti zahtjev.
Zaključak

Vijeće mjesnog odbora Donje Svetice predlaže Vijeću Gradske četvrti Peščenica-Žitnjak da od Vodoopskrbe i odvodnje d.o.o., zatraži.

-da u svoj plan i program uvrsti gradnju vodoopskrbne mreže cca 15 metara kod Nartske ulice 7


2.2 Zahtjev za obnovu drvoreda, tj. sadnju dodatnih stabala u drvoredu s zapadne strane ulice Donje Svetice, uz Kaufland.

Zaključak

Vijeće Mjesnog odbora Donje Svetice predlaže Vijeću Gradske četvrti Peščenica-Žitnjak da od nadležnih službi zatraži . sadnju dodatnih stabala u drvoredu sa zapadne strane ulice Donje Svetice, uz Kaufland, na parceli 4327/9, kao zamjenska stabla za uklonjena od strane Kauflanda.
Zaključak je prihvaćen jednoglasno.


[bookmark: _GoBack]2.3. Status parcele uz zapadnu stranu ulice Donje Svetice, na potezu od Vukovarske do Planinske. Broj čestice je 4327/9, te je ona u vlasništvu grada, predviđena za proširenje ulice Donje Svetice sa zapadne strane. Sjeverni dio, do raskrižja s Planinskom ulicom izdan je u koncesiju Kauflandu, a VMO zanima kakva je situacija s ostatkom parcele, prema jugu, do raskrižja s Vukovarskom ulicom.

Zaključak

Vijeće Mjesnog odbora Donje Svetice predlaže Vijeću Gradske četvrti Peščenica-Žitnjak da od nadležnih službi zatraži informaciju o tome je li parcela broj 4327/9 izdana u koncesiju, s obzirom da se trenutno na jedan dio proširilo gradilište, a jedan dio ugostitelji koriste kao parking.

Zaključak se donosi jednoglasno.


2.4. Park kod Doma umirovljenika Peščenica potrebno je bolje održavati. VMO nije uvrstilo skupocjeni plan njegovog uređenja u PKA, ali smatramo da ga možemo malo poboljšati redovnim održavanjem i manjim prijedlozima koje možemo uvrstiti u Male komunalne akcije ili plan komunalnih potreba (to su planovi na čekanju, koji dolaze na red ako nešto od prioriteta ispadne) 





Z A K LJ U Č A K
o rješavanju komunalne problematike

Vijeće Mjesnog odbora Donje Svetice predlaže Vijeću Gradske četvrti Peščenica-Žitnjak da od nadležne službe zatraži
- uređenja kod Doma umirovljenika Peščenica, Donje Svetice 89. 
Potrebno je uređivanje:
· zapuštenih asfaltiranih staza,
·  zamjena dotrajalih klupa, 
·  postava koševa za smeće tamo gdje su oštećeni ili ih nema dovoljno, 
·  uklanjanje metalnih konstrukcija - brajdi za ruže, pošto ne služe svrsi i tamo nema                         posađenih ruža, 
· sadnja živice oko parka, pošto se park nalazi uz prometnu cestu Donje Svetice, te bi se tako dobila prirodna barijera i ugodniji boravak u parku,
· smanjiti prerasle grmove čempresa te posaditi različito cvatuće bilje koje ne treba puno održavanja, da sliči na samoniklo bilje, kako bi se povećala bioraznolikost i estetska privlačnost parka,
· razmotriti učestalost košnje te mogućnost puštanja biljaka da procvatu, barem u nekim dijelovima parka.
Prije izvođenja bilo kakvih radova moli se Zrinjevac da kontaktira VMO zbog detaljnijeg dogovora.

Uklanjanje nepotrebnog stupa na parceli preko puta Dugoselske 10 i 12,  gdje nam je odobren project uređivanja parka.

Z a k l j u č a k

Vijeće Mjesnog odbora predlaže Vijeću Gradske četvrti Peščenica-Žitnjak da od Elektre Zagreb zatraži

- uklanjanje stupa koji ničemu ne služi na parceli 3875/1, preko puta Dugoselske 10 i 12 (gdje je odobren projekt uređivanja parka).


3. Razno:

3.1.Info o parkiralištima:

Ako želimo uređivanje parkirališta, potrebno je pronaći lokacije koje su u vlasništvu grada, otkupa zemljišta trenutno neće biti.

3.2. Info o projektu uređenja parka Dugoselska

Od Zrinjevca smo dobili nacrt za uređenje parka u Dugoselskoj, uglavnom je u redu, osim što je preveliko područje predviđeno za asfaltiranje sa južne strane, tu je trebalo asfaltirati samo dio predviđen za boksove za kontejnere zgrada Dugoselske 10 i 12, a ostavljen je cijeli potez uz Dugoselsku. Potrebno je tražiti izmjenu projekta ili novi projekt.


3.3. Dogovor o likovnom natječaju „Kvart kakav želim“ za učenike OŠ Fran Krsto Frankopan. Vijećnica Dijana Požgaj u kontaktu je sa školom i učenici već rade na projektima, ide im sjajno! Dogovorila je razgovor s Gradskom knjižnicom na Volovčici, kako bi se na dječjem odjelu knjižnice izložili radovi.
S obzirom na to da iz „ostalih nespomenutih rashoda“ ne možemo financirati zakusku, poslat ćemo molbe mogućim sponzorima, a za nagradu ćemo pokušati isposlovati izlet s edukativnom radionicom u Zoološki vrt Grada Zagreba.

3.4. Vijećnik mjesnog odbora Mirko Tomić traži pismeno očitovanje od Predsjednika i Gradske četvrti o tome što je sa zaključkom Vijeća mjesnog odbora o prostorijama za rad našeg VMO-a, s obzirom na to da smo sada gosti u prostoru MO Volovčica.


3.5. Alan Bićanić, stanar Dugoselske ima pitanje o Dugoselskoj i o kontejnerima na zelenoj površini koje tamo planiraju postaviti zgrade Dugoselska 10 i 12, a neki od susjeda ne slažu se s time. Najavio se doći na dežurstvo da detaljnije razgovaramo o tome.


3.6. Izvještaj o predavanju „Kvart kakav želiš“

Vijećnik Davor Nikolić bio je na predavanju „Kvart kakav želiš“ na Peščenici.
O hortikulturi, zašto su važni parkovi, odvodnji i ostalim temama važnima za MO-ove.
To je odličan primjer uključivanja građana i povezivanja Mjesnog odbora sa stručnjacima, iz kojeg svi mjesni odbori mogu učiti. Slijedi Davorov izvještaj s predavanja:
„Grad se tijekom razvoja kontinuirano mijenja, od gusto izgrađenih blokova, preko
širenja na periferiju i ponovnog vraćanja na preskočene prostore, prilagođavajući
se potrebama stanovnika, utječući na stanovanje, rad, odmor i promet.
Predavanja su održali:
Prof. dr. sc. Krunoslav Šmit, Katedra za urbanizam, prostorno planiranje i pejsažnu
arhitekturu Arhitektonskog fakulteta Sveučilišta u Zagrebu (Urbane preobrazbe
kvarta)
Doc. dr. sc. Predrag Brlek, Odsjek za logistiku I održivu mobilnost Sveučilišta Sjever
(Školske ulice – primjer dobre prakse)
Doc. dr. sc. Iva Rechner Dika i doc. dr. sc. Ines Hrdalo, Odsjek za hortikulturu i
krajobraznu arhitekturu Agronomskog fakulteta Sveučilišta u Zagrebu (Zelena
infrastruktura– primjeri dobre prakse)
Doc. dr. sc. Anđelina Svirčić Gotovac, Centar za istraživanje znanosti i prostora
Instituta za društvena istraživanja u Zagrebu (Sudjelovanje građana u procesu
participacije na razini susjedstva)
Predavanja su govorila općenito i sa stanovišta struke o oblikovanju gradskog
prostora. Konkretnih primjera nije bilo vezano za MO Stara Pešćenica.
Zanimanje građana je bilo veliko, pa nije u dvorani bilo slobodnih mjesta.
Nakon predavanja su građani MO postavljali konkretna pitanja vezana za
njihov MO.
To je dobar način izjašnjavanja građana o problemima koje su uočili u svom
okružju.
Ako bi se to organiziralo na našem MO, predlažem da se u dogovoru s autorima
obrade konkretne teme i pitanja vezana za MO Donje Svetice.“


Ovim zanimljivim i inspirativnim izvještajem zaključili smo sjednicu.

Sjednica je završila u 21:00 sat.

KLASA:024-08/22-03/2139
URBROJ:251-13-11-11/008-22-2 
Zagreb, 16. studenog 2022.
Predsjednica Vijeća Mjesnog odbora
Donje Svetice
           							Valentina Bedeković, v.r. 



